Βινίσιους Ζούνιορ

Ο **Βινίσιους Ζοζέ Παϊσάο ντε Ολιβέιρα Ζούνιορ** (πορτογαλικά: *Vinícius José Paixão de Oliveira Júnior*, γεννήθηκε 12 Ιουλίου 2000), κοινώς γνωστός ως **Βινίσιους Ζούνιορ** (), είναι Βραζιλιάνος ποδοσφαιριστής, ο οποίος αγωνίζεται ως επιθετικός/πλάγιος μέσος για τη Ρεάλ Μαδρίτης και την Εθνική Βραζιλίας. Θεωρείται από τους καλύτερους ποδοσφαιριστές παγκοσμίως, γνωστός για την ταχύτητα, ντρίμπλα και δημιουργικότητα. Ψηφίστηκε Παίκτης της Χρονιάς της ΦΙΦΑ για το 2024. 

Γεννημένος στο Σάο Γκονσάλο, μία πόλη στη μητροπολιτική περιοχή του Ρίο ντε Τζανέιρο, ο Βινίσιους ξεκίνησε την επαγγελματική του σταδιοδρομία από τη Φλαμένγκο, όπου έκανε το επαγγελματικό ντεμπούτο του τον Μάιο του 2017, σε ηλικία 16 ετών. Λίγες εβδομάδες αργότερα, μετεγράφη στην ομάδα της Πριμέρα Ντιβισιόν, Ρεάλ Μαδρίτης, για την οποία υπέγραψε για εθνικό ρεκόρ για παίκτη κάτω των 18 ετών, μία συμφωνία 191 εκατομμυρίων ρεάλ Βραζιλίας (45.000.000 ευρώ), η οποία πραγματοποιήθηκε μετά τα 18α γενέθλιά του. Κατά την διάρκεια των χρόνων, ο Βινίσιους καθιερώθηκε σε αναπόσπαστο κομμάτι των Μερένχες, βοηθώντας την ομάδα να κατακτήσει δύο φορές το νταμπλ Τσάμπιονς Λιγκ-πρωτάθλημα, σκοράροντας, μάλιστα, και στους δύο τελικούς.

Ο Βινίσιους έκανε την πρώτη εμφάνιση με την φανέλα της Βραζιλίας το 2019, και την εκπροσώπησε σε δύο Κόπα Αμέρικα, το 2021 και 2024, καθώς και στο Παγκόσμιο Κύπελλο του 2022 στο Κατάρ.

## Σταδιοδρομία σε συλλόγους

### Πρώιμη σταδιοδρομία
Ξεκίνησε τη ποδοσφαιρική σταδιοδρομία του το 2006, όταν ο πατέρας του τον πήγε στα γραφεία της Φλαμένγκο, στη γειτονιά του Μουτουά, στο Σάο Γκονσάλο όπου ζούσε. Το έγγραφο της ομάδας τον περιέγραψε ως αριστερό πλάγιο αμυντικό.

Από φτωχή οικογένεια, ο Βινίσιους μετακόμισε στο Αμπολισάο με τον θείο του Ουλίσες, για να συντομεύσει την απόσταση από το Νίνιο ντο Ουρούμπου. Άρχισε να λαμβάνει οικονομική ενίσχυση από τη Φλαμένγκο, καθώς και βοήθεια από επιχειρηματίες.

Από το 2007 έως το 2010 παρακολούθησε μαθήματα σάλας στη σχολή της Φλαμένγκο του Σάο Γκονσάλο στο Κάντο ντο Ρίο, μία φημισμένη σχολή που βρίσκεται στο κέντρο του Νιτερόι.

Το 2009, όταν ήταν εννέα, πέρασε από δοκιμαστικό σάλας στη Φλαμένγκο. Ο σύλλογος κατάλαβε τις δυνατότητές του, αλλά λόγω της νεαρής του ηλικίας, του ζητήθηκε να επιστρέψει το επόμενο έτος. Ωστόσο, αποφάσισε ότι ήθελε να μην παίξει ποδόσφαιρο σάλας και δεν επέστρεψε. Τον Αύγουστο του 2010 πέρασε δοκιμαστικά ποδοσφαίρου στη Φλαμένγκο.

### Φλαμένγκο
Έκανε το ντεμπούτο του για τη Φλαμένγκο στις 13 Μαΐου 2017, ως αλλαγή στο 82ο λεπτό σε μία ισοπαλία με 1–1 εναντίον της Ατλέτικο Μινέιρο για τη Μπραζιλέιρο Σέριε Α. Δύο ημέρες αργότερα, επέκτεινε το συμβόλαιο του με την ομάδα από το 2019 έως το 2022, με σημαντική αύξηση μισθού και ρήτρα εξαγοράς από 30 εκατομμύρια € σε 45 εκατομμύρια €. Αυτή η ανανέωση του συμβολαίου αναφέρθηκε πως ήταν μέρος της διαδικασίας μεταγραφής του Βινίσιους στη Ρεάλ Μαδρίτης, συμφωνία που επετεύχθη μεταξύ των δύο σωματείων στην Γκάβεα εκείνη την εβδομάδα, με την υποχρέωση να πουλήσει τον νεαρό παίκτη τον Ιούλιο του 2018.

Στις 10 Αυγούστου 2017, ο Βινίσιους σημείωσε το πρώτο επαγγελματικό γκολ της σταδιοδρομίας του στον επαναληπτικό αγώνα του 2ου γύρου του Κόπα Σουδαμερικάνα, στη νίκη με 5–0 εναντίον της Παλεστίνο. Σκόραρε 30 δευτερόλεπτα μετά την είσοδο του στον αγώνα στο 72ο λεπτό. Στις 19 Αυγούστου 2017, σημείωσε τα πρώτα του γκολ στη Σέριε Α για την ομάδα, στη νίκη με 2–0 εναντίον της Ατλέτικο Κλούμπε Γκοϊανιένσε.

### Ρεάλ Μαδρίτης
Στις 23 Μαΐου 2017, η Ρεάλ Μαδρίτης υπέγραψε συμφωνία για την απόκτηση του Βινίσιους, με ισχύ μετά τα 18α γενέθλιά του στις 12 Ιουλίου 2018 (η ηλικία των 18 ετών είναι η ελάχιστη ηλικία για διεθνή μεταγραφή). Μετακινήθηκε για μία αναφερθείσα αμοιβή ύψους 46 εκατομμυρίων ευρώ, η οποία ήταν τότε η δεύτερη πιο ακριβή πώληση ενός παίκτη στην ιστορία του βραζιλιάνικου ποδοσφαίρου (πίσω από αυτή του Νεϊμάρ), το μεγαλύτερο ποσό που έλαβε ένας βραζιλιάνικος σύλλογος για μεταγραφή και το υψηλότερο ποσό που έχει ποτέ καταβάλει ένας σύλλογος για έναν ποδοσφαιριστή κάτω των 19 ετών. Αρχικά είχε προγραμματιστεί να επιστρέψει στη Βραζιλία με δανεισμό τον Ιούλιο του 2018.

#### 2018–21: Προσαρμογή στην Μαδρίτη
Στις 20 Ιουλίου 2018, η Ρεάλ Μαδρίτης παρουσίασε επίσημα τον Βινίσιους ως παίκτη της ομάδας. Του δόθηκε ο αριθμός 28. Έκανε το ντεμπούτο του στις 29 Σεπτεμβρίου 2018, μπαίνοντας ως αλλαγή στο 87ο λεπτό στην ισοπαλία με 0–0 εναντίον της Ατλέτικο Μαδρίτης, καθιστώντας τον πρώτο παίκτη της Ρεάλ που γεννήθηκε το 2000. Ο Βινίσιους έκανε την πρώτη του συμμετοχή ως βασικός στις 31 Οκτωβρίου, σε μία νίκη με 4–0 για το Κύπελλο Ισπανίας εναντίον της Μελίγια, συνεισφέροντας με ασίστ τόσο για τον Μάρκο Ασένσιο όσο και για τον Άλβαρο Οντριοθόλα, σε αυτό που η *[[Marca (εφημερίδα)|Marca]]* αναγνώρισε ως επίδοση Παίκτη του Αγώνα. Σημείωσε το πρώτο γκολ του στις 3 Νοεμβρίου, 10 λεπτά μετά την είσοδο του στον αγώνα, στη νίκη με 2–0 εναντίον της Ρεάλ Βαγιαδολίδ. Σημείωσε 4 γκολ μεταξύ του ντεμπούτο του στις 29 Σεπτεμβρίου 2018 και τις 7 Φεβρουαρίου 2019. Τον Μάρτιο 2019, έσκισε έναν σύνδεσμο στην ήττα από τον Άγιαξ, πράγμα που τον κράτησε εκτός για όλη την χρονιά.

Στις 11 Δεκεμβρίου 2019, πέτυχε το πρώτο του γκολ στο Τσάμπιονς Λιγκ στην εκτός έδρα νίκη επί της Μπρυζ στους ομίλους. Τον Μάρτιο 2020, στο τελευταίο ματς της Ρεάλ, πριν γίνει διακοπή της σεζόν λόγω COVID-19, ο Βινίσιους σκόραρε το πρώτο γκολ στην νίκη της ομάδας του με 2-0 εναντίον της Μπαρτσελόνα. Στο τέλος της σεζόν κατέκτησε το πρώτο του πρωτάθλημα, σημειώνοντας 33 εμφανίσεις και 3 γκολ.

#### 2021–22: Αγωνιστική βελτίωση, δεύτερο πρωτάθλημα και η νίκη του Τσάμπιονς Λιγκ
[μικρογραφία|Ο Βινίσιους σε τελετή απονομής τροπαίου στον [Καθεδρικός της Αλμουδένα|Καθεδρικό της Αλμουδένα 2022]]
Ο Βινίσιους ξεκίνησε την σεζόν 2021–22 με γκολ στην 4–1 εκτός έδρας νίκη επί της Αλαβές, στην πρώτη αγωνιστική του πρωταθλήματος.  Στις 22 Αυγούστου σκόραρε δις στην ισοπαλία 3-3 με την Λεβάντε, ερχόμενος από τον πάγκο στην θέση του Εντέν Αζάρ. Στις 30 Οκτωβρίου 2021, ο Βινίσιους πέτυχε τα δύο και μοναδικά γκολ της Ρεάλ Μαδρίτης στο νικηφόρο 2-1 με την Έλτσε. Στις 28 Νοεμβρίου, ο Βραζιλιάνος άσος σκόραρε με εκπληκτικό σουτ στο 90ο λεπτό το νικητήριο γκολ με αντίπαλο την Σεβίλλη. Οι εξαιρετικές του εμφανίσεις τον οδήγησαν στην κατάκτηση του βραβείου Παίκτη του Μήνα του πρωταθλήματος για τον Νοέμβριο. Τον Μάιο 2022, ο Βινίσιους πέτυχε το πρώτο του χατ τρικ με την φανέλα της Ρεάλ Μαδρίτης σε ένα εντός έδρας 6–0 απέναντι στην Λεβάντε. Η Ρεάλ, πλέον, είχε κατακτήσει το 35o πρωτάθλημα της ιστορίας της.

Στις 28 του Μάη, σκόραρε το μοναδικό γκολ στον τελικό του Τσάμπιονς Λιγκ εναντίον της Λίβερπουλ, για να "σφραγίσει" το 14ο για την Ισπανική ομάδα και το πρώτο στην καριέρα του. Ο Βινίσιους τελείωσε την σεζόν με 22 τέρματα σε όλες τις διοργανώσεις, πίσω μόνο από τον Καρίμ Μπενζεμά.

#### 2022–23: Νούμερο 7 και ο τίτλος του Παγκοσμίου Κυπέλλου Συλλόγων
Στις 11 Φεβρουαρίου 2023, η Ρεάλ Μαδρίτης νίκησε την Αλ Χιλάλ στον τελικό του Παγκοσμίου Κυπέλλου Συλλόγων 2022, με τον Βινίσιους να σκοράρει δύο φορές και να βραβεύεται ως ο Καλύτερος Παίκτης του Τουρνουά. Στις 21 Φεβρουαρίου, ο Βραζιλιάνος πραγματοποίησε μια εξαιρετική εκτός έδρας εμφάνιση κόντρα στην Λίβερπουλ στην φάση των "16" του Τσάμπιονς Λιγκ, στην οποία πέτυχε δύο γκολ και μοίρασε μια ασίστ.

Στις 6 Μαίου, ο Βινίσιους κατέκτησε το πρώτο του Κύπελλο Ισπανίας, αφού η Ρεάλ κέρδισε την Οσασούνα με 2–1 στον τελικό του θεσμού. Τρεις μέρες αργότερα, ο Βινίσιους συνέβαλε σημαντικά στην εμφάνιση της Ρεάλ απέναντι στην Μάντσεστερ Σίτι στον πρώτο ημιτελικό του Τσάμπιονς Λιγκ, σκοράροντας ένα απίστευτο μακρινό σουτ στο 36ο λεπτό. Μαζί με τον συμπατριώτη του, Ροντρίγκο και τον Μπενζεμά, δημιούργησαν αμέτρητες ευκαιρίες, οι οποίες, ωστόσο, δεν άλλαξαν το τελικό 1–1. Στον δεύτερο αγώνα, η Ρεάλ έχασε 4–0 από την γηπεδούχο Σίτι και αποκλείστηκε από την διοργάνωση. Ο Βινίσιους επιλέχτηκε στην Καλύτερη Ομάδα της χρονιάς στο Τσάμπιονς Λιγκ 2022–23.

Στον απόηχο της αποχώρησης του Αζάρ, η Ρεάλ παραχώρησε στον Βινίσιους το νούμερο 7 για την νέα σεζόν, ένα νούμερο που φόρεσαν θρύλοι του παρελθόντος, όπως ο Κριστιάνο Ρονάλντο και ο Ραούλ.

#### 2023–24: Τρίτο πρωτάθλημα, δεύτερο Τσάμπιονς Λιγκ και ο ηγέτης της ομάδας
Στις 19 Αυγούστου, ο Βινίσιους Ζούνιορ πέτυχε το καθοριστικό γκολ απέναντι στην Αλμερία, συμβάλλοντας στην νίκη της ομάδας του στο πρωτάθλημα. Στις 25 Αυγούστου, ο Βινίσιους υπέστη τραυματισμό στον δεξί οπίσθιο μηριαίο κόντρα στην Θέλτα, ένα ματς το οποίο κέρδισε η Ρεάλ με 1–0. Έναν μήνα αργότερα, ο Βραζιλιάνος άσος επέστρεψε στην δράση εναντίον της Λας Πάλμας. Στις 3 Οκτωβρίου, σκόραρε το πρώτο γκολ της σεζόν για το Τσάμπιονς Λιγκ, σε μια εκτός έδρας επικράτηση επί της Νάπολι με 3–2.

Η Ρεάλ Μαδρίτης, στα τέλη Οκτωβρίου, ανακοίνωσε την επέκταση συμβολαίου του Βινίσιους μέχρι τις 30 Ιουνίου 2027. Στις 14 Ιανουαρίου 2024, ο Βινίσιους πέτυχε χατ τρικ εναντίον της Μπαρτσελόνα στον τελικό του Ισπανικού Σούπερ Καπ. Κατά την διάρκεια του Μαρτίου, ο Βινίσιους διένυσε μια εξαιρετική φόρμα σκοραρίσματος, σημειώνοντας έξι γκολ σε τέσσερις αναμετρήσεις, ανάμεσά τους δύο γκολ απέναντι στην Βαλένθια στο Μεστάγια και το γκολ πρόκρισης κόντρα στην Λειψία στους "16" του Τσάμπιονς Λιγκ. Στις 21 Απριλίου, πέτυχε ακόμα ένα γκολ στην νικητήρια εμφάνιση κόντρα στην Μπαρτσελόνα με 3–2. Στις 30 Απριλίου, στον πρώτο ημιτελικό του Τσάμπιονς Λιγκ, ο Βινίσιους σημείωσε δύο γκολ ενάντια της Μπάγερν Μονάχου στο τελικό 2–2 στο Μόναχο. Στον επαναληπτικό, πραγματοποίησε εκπληκτική εμφάνιση και οδήγησε την ομάδα του να πάρει την νίκη με 2–1 και να φτάσει σε ακόμα έναν τελικό της κορυφαίας διασυλλογικής διοργάνωσης. Μάλιστα, και στα δύο ματς αναδείχθηκε ως ο Πολυτιμότερος του Αγώνα.

Στη 1 Ιουνίου, στον τελικό του Τσάμπιονς Λιγκ, ο Βινίσιους σκόραρε στο 2–0 επί της Μπορούσια Ντόρτμουντ και κατέκτησε τον δεύτερο προσωπικό τίτλο της συγκεκριμένης διοργάνωσης. Σε ηλικία 23 ετών και 235 ημερών, έγινε ο νεότερος παίκτης που σκοράρει σε δύο τελικούς Τσάμπιονς Λιγκ, ξεπερνώντας τον Λιονέλ Μέσι που κατείχε το ρεκόρ. Δύο μέρες αργότερα, αναδείχθηκε από την ΟΥΕΦΑ ως ο Παίκτης της Σεζόν για το Τσάμπιονς Λιγκ.

#### 2024–25: Καλύτερος Παίκτης της ΦΙΦΑ και 100ό γκολ για τη Ρεάλ Μαδρίτης
Στις 22 Οκτωβρίου, ο Βινίσιους πέτυχε χατ τρικ απέναντι στην Ντόρτμουντ, στο τελικό 5–2 με ανατροπή. Λίγες μέρες αργότερα, κατέκτησε την δεύτερη θέση για την Χρυσή Μπάλα, πίσω από τον Ρόντρι. Στις 17 Δεκεμβρίου 2024, ο Βινίσιους πήρε το βραβείο του Παίκτη της Χρονιάς από την ΦΙΦΑ. Την επόμενη μέρα, μοίρασε ασίστ στον Κιλιάν Εμπαπέ και σκόραρε ο ίδιος με πέναλτι για το 3–0 στον τελικό του Διηπειρωτικού Κυπέλλου. Ο Βραζιλιάνος αναδείχτηκε ως ο πολυτιμότερος της διοργάνωσης. Στις 22 Ιανουαρίου 2025, ο Βινίσιους σημείωσε το 100ό και 101ο γκολ του με τη Ρεάλ Μαδρίτης σε μια νίκη με 5–1 επί της Ρεντ Μπουλ Σάλτσμπουργκ για το Τσάμπιονς Λιγκ και έγινε ο 23ος παίκτης που πετυχαίνει αυτό το επίτευγμα για τον σύλλογο. Στις 26 Φεβρουαρίου, αγωνίστηκε στη Ρεάλε Αρένα φορώντας για πρώτη φορά στην καριέρα του το περιβραχιόνιο του αρχηγού της Ρεάλ Μαδρίτης, καθώς ο πρώτος αγώνας των ημιτελικών του Κυπέλλου Ισπανίας απέναντι στη Ρεάλ Σοσιεδάδ έληξε 1–0 υπέρ των "Λος Μπλάνκος".

## Εθνική ομάδα
Στις 30 Οκτωβρίου 2015 κλήθηκε στην Εθνική Βραζιλίας Κ-15 από τον προπονητή Γκιλιέρμε Ντάλα Ντέα, για το Πρωτάθλημα Ποδοσφαίρου Νότιας Αμερικής Κ-15. Η Βραζιλία κέρδισε τον τίτλο πρωταθλήματος Κ-15 και ο Βινίσιους ήταν ο 2ος κορυφαίος σκόρερ του τουρνουά με 6 γκολ.

Στις 24 Ιουνίου 2016 κλήθηκε στην Εθνική Βραζιλίας Κ-17 για έναν φιλικό αγώνα εναντίον της Χιλής, όπου σημείωσε δύο γκολ και έδωσε δύο ασίστ στη νίκη με 4–2.

Το Μάρτιο του 2017 έκανε το ντεμπούτο του στο Πρωτάθλημα Ποδοσφαίρου Νότιας Αμερικής Κ-17 του 2017 για τη Βραζιλία Κ-17, με ένα γκολ στη νίκη με 3–0 επί του Περού. Στο τελικό στάδιο, σημείωσε δύο γκολ στη νίκη με 3–0 επί του Ισημερινού και δύο γκολ στη νίκη με 3–0 επί της Κολομβίας, εξασφαλίζοντας τη θέση της Βραζιλίας στο Παγκόσμιο Κύπελλο Κ-17 του 2017 στην Ινδία, όπου η Βραζιλία (χωρίς τον Βινίσιους) τερμάτισε στη τρίτη θέση.

Αφού οδήγησε τη Βραζιλία στη κατάκτηση του Πρωταθλήματος Νότιας Αμερικής Κ-17, ο Βινίσιους ονομάστηκε ο καλύτερος παίκτης του τουρνουά και ήταν ο πρώτος σκόρερ με 7 γκολ.

Στις 28 Φεβρουαρίου του 2019, ο Βινίσιους κλήθηκε για πρώτη φορά στην Εθνική Βραζιλίας ανδρών για τους φιλικούς αγώνες εναντίον του Παναμά και της Τσεχίας. Ωστόσο, υπέστη έναν τραυματισμό ενώ έπαιζε για τη Ρεάλ Μαδρίτης και ο Νταβίντ Νέρες κλήθηκε στη θέση του τον Μάρτιο. Το Μάιο του 2019, αποκλείστηκε από την τελική 23αδα της Βραζιλίας για το Κόπα Αμέρικα 2019 από τον προπονητή Τίτε. Έκανε το ανώτερο διεθνές ντεμπούτο του στις 10 Σεπτεμβρίου 2019, ως αλλαγή στο 72ο λεπτό στην ήττα με 1–0 εναντίον του Περού.

## Στυλ παιχνιδιού
Λίγο μετά την άφιξή του στη Ρεάλ Μαδρίτης τον Ιούλιο του 2018, ο δημοσιογράφος του ESPN FC, Ντέρμοτ Κόριγκαν, χαρακτήρισε τον Βινίσιους ως «σβέλτο αριστερό πλάγιο μέσο ή δεύτερο επιθετικό». Ένας ευπροσάρμοστος παίκτης, παρόλο που είναι συνήθως αναπτύσσεται στην αριστερή πλευρά, είναι ικανός να παίζει οπουδήποτε κατά μήκος της επιθετικής γραμμής και έχει επίσης χρησιμοποιηθεί στα δεξιά ή στο κέντρο. Κατέχοντας εκρηκτική επιτάχυνση και εξαιρετική ταχύτητα, ευκινησία, ισορροπία, τεχνική, ταλέντο, δεξιότητες ντρίμπλας και στενό έλεγχο κατά το τρέξιμο, καθώς και σημαντική δύναμη, σωματική αντοχή και την πονηριά με την μπάλα, παρά την λεπτή σωματοδομή του, είναι γνωστός για την ικανότητά του να τρέχει στις άμυνες, να αλλάζει κατεύθυνση γρήγορα και να νικήσει τους αντιπάλους σε κατάσταση ένας εναντίον ενός ενώ κατέχει την μπάλα. Θεωρείται ως ένας πολλά υποσχόμενος νεαρός παίκτης, καθώς και ελαφρύς, δυναμικός, έξυπνος, σκληρός και ευκίνητος πλάγιος μέσος, με χαμηλό κέντρο βάρους, καθώς και εντυπωσιακή πάσα και αντίληψη. Επιπλέον, είναι γνωστός για το βλέμμα του για την τελική μπαλιά και την ικανότητα να δίνει ασίστ στους συμπαίκτες του, αν και είναι επίσης ικανός να σκοράρει ο ίδιος. Το σουτ και το σκοράρισμα του έχουν αναφερθεί από τους ειδικούς ως περιοχές που χρειάζονται βελτίωση. Τον Ιούνιο του 2017, ο Βινίσιους εμφανίστηκε στην 39η θέση του καταλόγου της *[[The Daily Telegraph]]* με τους καλύτερους παίκτες Κ-21 στον κόσμο. Ήταν ο μόνος παίκτης που έπαιζε στη Νότια Αμερική εκείνη τη στιγμή που παρουσιάστηκε ο κατάλογος.

## Στατιστικά σταδιοδρομίας

### Ομάδα

### Διεθνή

## Τίτλοι και διακρίσεις
**Ρεάλ Μαδρίτης**

*Πριμέρα Ντιβισιόν: 2019–20, 2021–22, 2023–24
*Κύπελλο Ισπανίας: 2022–23
*Σούπερ Καπ Ισπανίας: 2020, 2022, 2024
*ΟΥΕΦΑ Τσάμπιονς Λιγκ: 2021–22, 2023–24
*ΟΥΕΦΑ Σούπερ Καπ: 2022, 2024
* Παγκόσμιο Κύπελλο Συλλόγων: 2018, 2022
* Διηπειρωτικό Κύπελλο ΦΙΦΑ: 2024

**Βραζιλία Κ-15**

* Πρωτάθλημα Νότιας Αμερικής Κ-15: 2015

**Βραζιλία Κ-17**

* Πρωτάθλημα Νότιας Αμερικής Κ-17: 2017
* BRICS Κύπελλο Ποδοσφαίρου K-17: 2016

### Ατομικές
* Παίκτης της Χρονιάς της ΦΙΦΑ: 2024 
* Κύπελλο Σάο Πάουλο Κ-20, Καλύτερος Αριστερός Εξτρέμ: 2017 
* Πρωτάθλημα Νότιας Αμερικής Κ-17, Καλύτερος Παίκτης: 2017
* Πριμέρα Ντιβισιόν, Παίκτης του Μήνα: Νόεμβριος 2021, Μάρτιος 2024, Νοέμβριος 2024
* ΟΥΕΦΑ Τσάμπιονς Λιγκ, Ομάδα της Σεζόν: 2021–22, 2022–23, 2023–24
* ΟΥΕΦΑ Τσάμπιονς Λιγκ, Νέος Παίκτης της Σεζόν: 2021–22
* Πριμέρα Ντιβισιόν, Ομάδα της Σεζόν: 2021–22, 2022–23, 2023–24
* Παγκόσμιο Κύπελλο Συλλόγων, Χρυσή Μπάλα: 2022
* FIFPro Men's World 11: 2023, 2024
* Sócrates Award: 2023
* Samba Gold: 2023
* ΟΥΕΦΑ Τσάμπιονς Λιγκ, Παίκτης της Σεζόν: 2023–24

## Παραπομπές


## Εξωτερικοί σύνδεσμοι

*

Κατηγορία:Βραζιλιάνοι ποδοσφαιριστές
Κατηγορία:Επιθετικοί ποδοσφαιριστές
Κατηγορία:Ποδοσφαιριστές Εθνικής Βραζιλίας Κ15
Κατηγορία:Ποδοσφαιριστές Εθνικής Βραζιλίας Κ17
Κατηγορία:Ποδοσφαιριστές Εθνικής Βραζιλίας Κ20
Κατηγορία:Ποδοσφαιριστές Εθνικής Βραζιλίας
Κατηγορία:Ποδοσφαιριστές Κόπα Αμέρικα 2019
Κατηγορία:Ποδοσφαιριστές Κόπα Αμέρικα 2021
Κατηγορία:Ποδοσφαιριστές Παγκοσμίου Κυπέλλου 2022
Κατηγορία:Ποδοσφαιριστές Κόπα Αμέρικα 2024
Κατηγορία:Ποδοσφαιριστές Κλούμπε ντε Ρεγκάτας ντο Φλαμένγκο
Κατηγορία:Ποδοσφαιριστές Καμπεονάτο Μπραζιλέιρο Σέριε Α
Κατηγορία:Ποδοσφαιριστές Ρεάλ Μαδρίτης Καστίγια
Κατηγορία:Ποδοσφαιριστές Σεγούντα Ντιβιζιόν Β
Κατηγορία:Ποδοσφαιριστές Ρεάλ Μαδρίτης
Κατηγορία:Ποδοσφαιριστές Πριμέρα Ντιβιζιόν
Κατηγορία:Ξένοι ποδοσφαιριστές στην Ισπανία
Κατηγορία:Βραζιλιάνοι ποδοσφαιριστές στο εξωτερικό